श्री रूप मंत्रमुग्ध हो बालक के पीछे-पीछे गोमा टीला पर गये और गाय की दूध धारा से उस स्थान को प्लावित करते देखा। श्री रूप के आनन्द की सीमा न रही, वह जान गये कि जिस विग्रह की उपासना के लिए श्रीगौरांग देव ने आज्ञा दी थी, वह इसी स्थान पर है। आपने ब्रजवासियों को एकत्र किया और सावधानी से टीले की खुदाई की। दस हाथ नीचे ब्रजनन्दन श्री गोविन्द-विग्रह को सबने देखा और बाहर निकाला। माघ शुक्ला पंचमी सम्वत् 1594 को एक छोटे से मंदिर में शास्त्रोक्त विधि के अनुसार श्रीकृष्ण प्रपौत्र श्री वज्रनाभ द्वारा प्रतिष्ठित उस श्री गोविन्द देव विग्रह की पुनः प्रतिष्ठा हुई।